
OM FORFATTEREN

Henrik Fexeus er en bestselgende forfatter og prisbelønt mentalist. Hans ti bøker om menneskelige relasjoner, påvirkning, kroppsspråk og kommunikasjon er oversatt til over 30 språk og har vært bestselgere i en rekke land. I 2021 debuterte han som spenningsforfatter i tospann med Camilla Lackberg. Duoens Mirage-serie om etterforsker Mina Dabiri og mentalist Vincent Walder er solgt til 60 språk og er under utvikling som TV-serie. I 2024 debuterte Fexeus som solokrimforfatter med Offerdyret.

OM OVERSETTEREN

Morten Hansen er utdannet i engelsk, litteraturvitenskap, lingvistikk og oversettelse ved Universitetet i Oslo. Han oversetter fra engelsk og svensk og har jobbet med bøker av forfattere som Clemence Michallon, Stephen King, Hans Rosenfeldt, Johanna Mo og Anthony Bourdain.


OM BOKEN

Spektakulær ny serie fra bestselgende krimforfatter og mentalist Henrik Fexeus!

David husker ingenting fra de første 12 årene av sitt liv. Og da han mottar en epost fra en kvinne som hevder å ha informasjon om barndommen hans, vil han helst ignorere henvendelsen. Like etter forsvinner kvinnen sporløst og David blir hovedmistenkt. Samtidig ser det ut til at noen er ute etter både ham og alle han er glad i.

Med hjelp av den vakre advokaten Florence Tapper, må David finne ut hvem som står bak det hele og hvordan alle tråder leder tilbake til hans egen barndom. For Davids egen hukommelse skjuler gamle hemmeligheter, og i skyggene rundt ham finnes en rekke personer villige til å gjøre alt for at disse forblir skjult.

Offerdyret er første bok i den psykologiske spenningsserien om David Lund og stjerneadvokat Florence Tapper. Mysteriet de to etter hvert avdekker er både større og mer ødeleggende enn noen er i stand til å forestille seg.


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

DA

Jeg holder meg bak gardinen så de ikke skal se meg. Jeg føler meg uvel fordi jeg vet at det var jeg som gjorde feil. Men det var faktisk ikke med vilje. Grusen knaser under føttene deres da de går ut på gårdsplassen til bilene sine. Om de bare kunne dra herfra snart, så klumpen i magen kan bli borte.

Jeg pleier å få is når jeg er ferdig. Men i dag ble mamma sint. Hun sa at jeg ødelegger når jeg gjør flere forskjellige ting. Jeg må gjøre de samme tingene når vennene hennes ser på. Jeg skjønner ikke hvorfor, for jeg kan gjøre flere forskjellige ting samtidig. Det er morsommere. Men det synes ikke mamma.

Så jeg fikk ikke noe is.

Jeg fikk ikke engang lov til å være i første etasje like lenge som jeg pleier. Akkurat det er ikke så farlig. De som kommer hit, har voksen latter og ser på mamma på en måte som jeg ikke liker. Jeg vil ikke være med hvis jeg ikke må. Jeg liker dem ikke. Så nå sitter jeg oppe på rommet mitt og ser ut gjennom vinduet.

Vennene til mamma tar hverandre i hånden nede på gårdsplassen.

Endelig begynner bilene å bevege seg.

Rommet mitt er egentlig greit. Men jeg er her hele tiden. Jeg skulle ønske at jeg fikk gå et annet sted iblant. Ikke bare ut for å leke nede på plenen. Tomta og skogen som ligger inntil huset, er kjempestore, og jeg har det gøy der, men jeg vet at det finnes andre ting bortenfor dem. Trærne rundt huset fortsetter ikke for alltid. Ikke sjøen på baksiden heller. Og den grusveien som bilene kjører av gårde på, fører et sted. Jeg vil vite hvor.

Jeg ser på de røde baklyktene på den siste bilen til de ikke er synlige lenger. Endelig er klumpen i magen borte. Så blar jeg i en tegneserie. River i stykker et ark. Spiller på den blå gitaren jeg fikk i gave, men det høres rart ut, så jeg slutter.

Mamma banker på døra. Jeg har ventet på at hun skulle gjøre det.

«Vi må snakke sammen,» sier hun gjennom den lukkede døra.

Jeg hører stemmen bare svakt, dørene i øverste etasje er gamle og tykke. Hun tar seg ikke bryet med å gå inn engang.

«Jeg må finne på nye ting hele tiden for å holde interessen deres ved like,» sier hun. «Og du er ikke til det minste hjelp når du er sånn. Neste gang må du være mer … samlet. Hvis du ikke klarer dette engang, hva skal jeg med deg da?»

En del av meg vil svare. Hun er moren min, hun kan ikke snakke sånn. Men jeg vil ikke vite hva som skjer hvis mamma ikke trenger meg lenger.

«Samlet,» hvisker jeg til meg selv. Jeg smaker på ordet. «Jeg må være mer samlet.»


MANDAG

Det tar David et minutt å roe ned pusten. Så blunker han noen ganger mot mørket og vrir på hodet for å se på klokka, men personen som ligger ved siden av ham i senga, sperrer sikten mot vinduskarmen. Han hever seg opp på albuene for å se. De røde tallene sier 02:45. Det er fortsatt natt.

David synker ned på puta igjen og kjenner at den er våt av svette. Han lurer på om han lagde noen lyd denne gangen. Om han skrek. Men skikkelsen på den andre siden av senga sukker bare dypt og slenger av seg dyna. Hun har ikke våknet. Han stirrer ut i mørket, opp mot taket. Å sovne igjen kan han bare glemme. Han tok ikke tablettene sine før han sovnet. De var begge opptatt med andre ting da. Men nå kunne han ha trengt dem. Adrenalinet strømmer gjennom ham og aktiverer alle muskler, som om han trenger å flykte. Eller slåss.

Han studerer konturen av Florence ved siden av seg. Stripen av måneskinn som trenger inn i soverommet, gjør at hun ser nærmest selvlysende ut. Som sølv. Håret ligger bredt utover som en vifte på puta og rammer inn de skulpterte ansiktstrekkene. Synet av henne får det til å stikke i brystet på ham. Flaks at hun ikke ser ham. Han ser sikkert utrolig tåpelig ut.

Han og Florence traff hverandre via en app for noen uker siden. Ingen av dem var ute etter noe forhold. Hun er nyskilt, og han har for lengst gitt helt opp å få relasjoner til å holde. Så de møtes på like vilkår. Gir ingen løfter som varer lenger enn de timene de møtes. På hennes initiativ er de alltid hjemme hos ham, i rekkehuset i Vallentuna. Det er vel ikke like personlig som hvis han hadde vært hjemme hos henne. Nå kan hun gå når hun vil. Det overrasker ham at hun fortsatt er der til tross for at det er så sent. Han ser på henne igjen, og hjertet gjør sin greie i brystet.

«Du er trettifem,» hvisker han til seg selv. «Slutt å oppføre deg som en tenåring. Du vet at det aldri ville funke.»

David smyger seg ut av senga og går ut på kjøkkenet. På veien dit passerer han stua. Han ser det uferdige puslespillet på sofabordet og kjenner at det trekker i ham. Men han motstår fristelsen og går forbi. På kjøkkenet skjenker han seg et glass vann og tar noen store slurker. Kjøkkenvinduet vender ut mot forsiden og lekeplassen som alle hus i området er bygd rundt. Sklia og klatrestativet avtegner seg i måneskinnet og ser behørig spøkelsesaktige ut. Det er meningen at man skal ha barn når man bor her. Sitte på den lille altanen og se på mens de små leker i parken. Man skal ikke stå naken på kjøkkenet midt på natten og prøve å riste av seg mareritt. Men David har ikke barn. Ikke noe avkom som kan kaste lekebiler på andre unger i sandkassen. Bare tanken på å ha ansvar for et annet individ gjør ham skrekkslagen. Han husker så å si ingenting fra sin egen barndom. Så hvordan skulle han våge å ta ansvar for et annet menneskes?

Han vet at noen synes det er rart han ikke har noen minner fra da han var liten. Men han ser ikke det som noe problem. Det er nesten ingen som husker noe fra sine første fem år. Hva så om det spennet er ytterligere fem eller sju år i hans tilfelle? Det spiller ingen stor rolle. Han trenger ikke en barndom for å være lykkelig som voksen.

Fanken også. Nå er han blitt lys våken. Av ren vane åpner han laptopen som ligger på kjøkkenbordet, og myser mot det sterke skinnet før han rekker å dempe lysstyrken på skjermen. Han ser gjennom mailene sine, selv om han vet at han helt sikkert ikke har mottatt noe livsviktig i løpet av natten.

De fleste nye meldinger i innboksen er blitt merket som spam av mailprogrammet. Først overser han det nesten, men han har fått en vanlig mail også. Fra noen som heter Paulina Mentzer. David har aldri hørt navnet før. Emnefeltet inneholder bare ett ord: «Kontakt». Ifølge tidsstempelet ble den sendt klokka 02.14. For en halvtime siden. Midt på natten. Formodentlig er det bare en spammail som har klart å passere filteret, antakelig reklame for en eller annen datingside med russiske damer. Men han liker ikke å ikke være sikker, så han åpner den mens han tar enda en slurk vann, og leser den første linjen.

Hei, David.

Du kjenner ikke meg, men faren min kjente moren din nede i Småland.

Han rynker pannen og setter fra seg glasset. Moren hans. Hun er den siste han vil tenke på nå. Det holder at han kommer til å snakke med henne på telefonen i morgen. Han glipper med øynene mot søvnen som endelig har begynt å finne tilbake til ham, men leser enda en linje.

Jeg må komme i kontakt med deg for å snakke om det som skjedde da du var liten. Jeg forstår om det er et ømtålig tema, men det gjelder tross alt foreldrene våre …

David kveler et gjesp. Om det er et ømtålig tema. For henne, kanskje. Ikke for ham. Denne Paulina får bare snakke om foreldrene deres så mye hun vil. Han er ikke interessert. Og det er ikke han som er urimelig, han vet utmerket godt at moren hans heller ikke er interessert. Han lukker mailvinduet, klapper sammen laptopen og går inn til Florence på soverommet igjen. Han stopper i døråpningen og kikker enda en gang inn på henne der hun ligger naken i senga hans. Hun ser så naturlig ut, som om hun hører hjemme der. David rister på hodet av tanken. Han vet bedre enn å begynne å innbille seg noe. Når hun våkner om et par timer, kommer hun til å kle på seg og gå, og ikke ofre ham en tanke før neste gang de ses. Og det er greit.

Han setter seg på sengekanten og trekker ut skuffen i nattbordet. Boken ligger der, som alltid. Boken han har hatt siden han var liten. Det var en av de få tingene han tok med seg hjemmefra. Han har alltid hatt den i nærheten. Han stryker med hånden over omslaget og prøver å forestille seg en sjuårig David som blar i den, drømmer seg bort i et eller annet eventyr. Men som vanlig kommer han ingen vei. Boken vekker ingen minner, starter ingen ferder gjennom en svunnen fortid. Bare en flyktig følelse av at den en gang i tiden hadde vært viktig for ham.

David lukker skuffen og kryper ned i senga, forsiktig for ikke å vekke Florence. Hun trenger tydeligvis søvn. Florence flytter seg instinktivt nærmere, og han strekker ut den ene hånden og legger den på den sølvglinsende hoften hennes. Kjenner den varme og glatte huden mot hånden, og hvordan berøringen reduserer stressnivået hans. Han bøyer beina langs Florences og legger armen over henne så de ligger i skje. Hun sukker tilfreds. Når det blir dag igjen, kommer ingen av dem til å vise noe tegn til at det har skjedd. Men om natten er alt annerledes.


 

Florence rekker akkurat inn gjennom døra til leiligheten på Östermalm da telefonen ringer. Det er garantert Léontine, den eldste søsteren hennes. Det er bare hun som ringer så tidlig på morgenen.

Florence og Léontine. Hun skylder på foreldrene. De har alltid vært ivrige frankofile: Ikke bare giftet de seg i Paris, de elsker også fransk film og reiser alltid på ferie enten i Provence eller Nice. Florence er overbevist om at de også røyker Galoise uten filter når hun og søsknene ikke ser det. Selvfølgelig fikk barna deres så franske navn som overhodet mulig. Florence synes hun kom greit fra det. I tillegg til Léontine, som er ti år eldre enn Florence og aldri blir kalt Leo av sine nærmeste venner engang, har hun én søster til, Philomene, som er åtte år eldre enn Florence, og som Florence kaller Phil enten hun vil ei, samt en bror som heter Bernard. Han er den som er nærmest Florence i alder, siden han bare er to år yngre enn henne. Ironien i at foreldrene deres selv heter Anders og Svea, unnslipper ingen av søsknene.

Hun svarer telefonen samtidig som hun sjekker at klærne til Grayson ikke henger igjen i gangen. Hun kan imidlertid ane den kvalmende parfymen hans i luften, det kan ikke være altfor mange timer siden han dro. Til tross for at han visste at hun egentlig skulle kommet til leiligheten allerede i går kveld, og at han ikke skulle være der da.

«Men faen da,» mumler hun.

«Unnskyld?» sier søsteren i telefonen.

«Sorry, det var ikke til deg.»

«Flaks for deg, hvis du vil ha noen julegaver.»

«Julegaver? I oktober?»

Florence prøver å høre etter, men hun blir ikke kvitt lukten, og den får sinnet til å stige inni henne, det sinnet hun nå for tiden har reservert for eksmannen. Hun biter tennene sammen og prøver å gjenvinne kontrollen.

«Nei, men mamma og pappa lurer på om du kommer til jul,» sier Léontine. «Det er egentlig derfor jeg ringer.»

Et sekund kommer Florence helt ut av det. Tanken på Grayson forsvinner et øyeblikk. Julaften føles veldig langt unna, høsten har bare så vidt meldt sin ankomst. Men foreldrene deres elsker å planlegge. Anders og Svea trosser statistikken ved ikke bare å fortsette å være gift etter mer enn førti år, de er fremdeles også nesten ukledelig forelsket i hverandre.

«Jeg kommer,» sier hun. «Men hvis pappa har tenkt å gi mamma en sånn gjennomsiktig nattkjole i år igjen, så går jeg hjem. Anstendigheten har en grense som ikke bør overskrides.»

Léontine ler i øret hennes.

«Jeg skal passe på å videreformidle ønsket,» sier hun. «Og … jeg trenger kanskje ikke å spørre, men jeg regner med at du kommer alene?»

«Det er knapt et halvt år siden skilsmissen ble innvilget,» sier Florence. «Hvor rask tror du at jeg er?»

«Gudskjelov at du ikke tok etternavnet hans,» sier Léontine. «Ærlig talt skjønte jeg aldri hva du så i den fyren.»

Florence vet at det ikke er sant, Léontine var like betatt av eksmannen hennes som alle andre i begynnelsen. Men hun setter pris på at søsteren er på hennes side.

«Jeg vet det, jeg skulle ha stolt på førsteinntrykket,» sier hun mens hun går videre inn i leiligheten.

Overalt ser hun spor etter Grayson. Hun prøver å puste gjennom nesen. De hadde møtt hverandre på jusstudiet, der Grayson hadde vært den store rockestjernen. Familien hans hadde flyttet til Sverige fra USA noen år tidligere, og alle jentene var etter ham. Men Florence var ikke det minste interessert til å begynne med.

«Jeg husker at du var irritert på en studiekamerat som ifølge deg var ekstremt overfladisk og suksessfiksert,» sier Léontine og ler igjen. «Og det sier ikke så rent lite, med tanke på at det egentlig var definisjonen på alle studiekameratene dine.»

«Til mitt forsvar vil jeg påpeke at han forandret seg,» sier Florence.

De hadde vært gjennom dette flere ganger. Graysons far fikk parkinson. Det hele gikk veldig fort. De siste ukene faren levde, ble Grayson selv et annet menneske. Det var ikke lenger viktig å holde hoff på restaurant Sturehof. Og mer enn én gang fant Florence ham i biblioteket, hvor han leste Daniel Dennet og andre filosofer. Den nye, lavmælte Grayson, som ikke kjøpte flasker med Pernod Ricard bare for å helle dem ut i baren for å vise hvor rik han var, var kanskje ikke like morsom for de andre, men Florence oppdaget at hun satte pris på ham. Og han så selvfølgelig fortsatt ut som det amerikanske motstykket til en gresk gud. De begynte å studere sammen, og det ene førte til det andre.

«Det skadet ikke at han var veldig sexy,» sier Léontine uskyldig. «Et svin, men sexy.»

«Ti still med deg, gamla,» sier Florence mens hun går ut på kjøkkenet.

På oppvaskbenken står tre flasker Bollinger.

«Men det var da som bare …» utbryter hun før hun rekker å ta seg i det. «Ikke du, Léontine.»

Hun og Grayson hadde giftet seg. Etter hvert hadde hans gamle oppførsel begynt å smyge seg tilbake. Da hun startet byrået, hadde han – i fullt alvor – sagt at karrierevalget hennes fikk ham til å se dårlig ut. At han følte seg umandig. Hun flytter unna flaskene for å tørke opp sjampanjesølet på kjøkkenbenken.

«Jeg hører at du er opptatt,» sier Léontine. «Jeg sier til mamma og pappa at du kommer. Og ingen nattkjole.»

Florences søster gjør et opphold. Så kommer det, slik det alltid gjør.

«Godt dere ikke fikk barn, sier jeg bare,» sier Léontine og ler igjen før hun legger på, men denne gangen er det noe anstrengt bak latteren.

Og der er det. Barn. Léontine har to tenåringer, og sliter med alle demonene som følger med på kjøpet i den alderen. Phil har en sønn som blir ti. Bernard og kona hans har ikke vært like heldige, de er på sitt fjerde prøverørsforsøk. Ingen av søsknene hennes kan forstå at Florence har valgt å vente med å få barn. Hun vet at de fikk visse forhåpninger da hun giftet seg, men etter skilsmissen har de vært merkbart urolige. Ingen av dem vil selvfølgelig stille spørsmålet direkte, det er de for veloppdratt til, men insinuasjonene er temmelig slitsomme. Hun har en mistanke om at Bernards kone, Hanna, til og med hater henne fordi hun har valgt bort noe som Hanna og Bernard kjemper så hardt for å få. På en måte forstår hun dem. Men ingen av dem har valgt samme yrke som henne. Man kan ikke få alt. Hun har gjort sine prioriteringer. Og hun nekter å føle noen sorg for det. Det er vanskelig å ha tid til både barn og byrå.

For ikke å snakke om at hun er singel igjen.

Hun løfter Bollinger-flaskene med fingertuppene for å unngå å ta i dem så langt det lar seg gjøre, og setter dem i posen med glass til gjenvinning. Siden boligsituasjonen er som den er i byen, beholder de leiligheten mens de leter etter noe nytt. Inntil videre bor de på skift. De skulle ha byttet i går, og det at Florence kommer først nå på morgenen, skyldes bare at hun sovnet hos David. Hun pleier aldri å overnatte. Særlig ikke når det er mandag neste dag.

Overenskomsten går ut på å forlate leiligheten slik man finner den. Uten et spor av at man har vært der. Likevel er eksmannen hennes ekspert på å etterlate seg ting. Små tegn på hvilket fantastisk liv han later til å leve nå for tiden. Florence setter fra seg posen med glass ved inngangsdøra med et klirrende dunk.

«Jeg sverger på at han gjør det med vilje,» mumler hun.

Tre flasker sjampis. Åpenbart en eller annen jusstudine som han har måttet skjenke grundig.

Før hun går på jobben, går hun inn på soverommet for å skifte til rene klær som ikke vitner om nattlige eventyr, og der ser hun det som til slutt får sinnet til å renne over. På det hvite vegg-til-vegg-teppet ligger en utrullet kondom. Ubrukt, riktignok, men likevel. Den ligger ikke der tilfeldig. Hun vurderer å anmelde ham for trakassering. Men forsøket hans på hersketeknikk er for ynkelig. Isteden henter hun en grilltang på kjøkkenet og plukker opp kondomen med den. Hun vil ikke engang pirke i noe som kan ha vært i nærheten av Graysons kroppsdeler. Hun slipper kondomen ned i en konvolutt og skriver en lapp som hun også legger ved.

Hei, Grayson!

Du glemte denne på gulvet mitt. Tenkte du ville ha den tilbake, siden den ser ubrukt ut. Jeg så forresten flaskene. Kanskje du skulle bytte til en billigere sjampis med tanke på hvor mye du tydeligvis må skjenke jentene nå for tiden før de sier ja?

I beste mening,

Florence

Hun adresserer konvolutten til firmaet som Grayson jobber i, og passer på å skrive firmaets navn over hans. Dermed blir det åpnet av Cecilia, som jobber i resepsjonen og tar seg av posten, før det kommer frem til Grayson. Cecilia er på Florences side. Og liker å prate.

Hun kikker på klokka og ser at hun ikke rekker å skifte. Det får heller gå. Hun har allerede pakket en deo og sminkevesken. Hun slenger oppi et par rene truser og husker å ta med seg brevet. Grayson burde vite det nå. Man kødder ikke med Florence Tapper.


 

Paulina ser gjennom mailen som hun har sendt i løpet av natten. Hun angrer allerede. Det tok henne tre forsøk. De to første gangene trakk hun tilbake mailen og slettet den fra utboksen før den rakk å bli sendt. Men til slutt, like etter to på natten, fikk hun formulert noe hun var fornøyd med. Hvor hun sa verken for mye eller for lite.

Syntes hun da, i hvert fall.

Nå, fem timer senere, er hun ikke like sikker. Hun burde være dødstrøtt med tanke på at hun har vært våken hele natten. Men den jævla mailen har fortsatt å surre i tankene hennes, som en myggsverm hun ikke blir kvitt. Hadde det vært en annen som hadde bedt henne om å kontakte en fremmed person under lignende omstendigheter, ville hun ha sagt nei. Men moren hennes stilte alltid opp for henne. Hvis det var noen som behandlet Paulina dårlig, en mobber på skolen eller en urettferdig volleyballtrener, så var mamma der, parat til å rive dem i filler. Selv da hun ble dårligere, var hun klar til å gå i krigen for Paulina om nødvendig. Ingen skulle få gjøre datteren hennes noe.

Paulina må gjøre dette for henne. Moren var veldig syk i et helt år. Etter at hun døde for to måneder siden, fant Paulina et brev. Det lå i en skrivebordsskuff og var adressert til Paulina. På konvolutten sto det: «Åpnes etter min bortgang». Moren hadde ikke sagt noe om det mens hun levde. Først hadde Paulina trodd at brevet inneholdt endringer av testamentet, men hun kunne ikke ha tatt mer feil. Riktignok var innholdet i brevet en slags arv, men ikke en hun hadde ventet.

Brevet ba henne kontakte en mann som het David Lund i Vallentuna.

Uten noen instruksjoner om hvordan hun skulle gjøre det.

Hun hadde søkt på «David Lund, Vallentuna» på hitta.se og eniro.se og fått ett treff. Hun gikk ut fra at det var riktig person. Men han hadde valgt å skjule telefonnummeret sitt, slik at det eneste hun fikk opp, var gateadressen hans. Det tok ytterligere fire googlesøk før hun fant firmaet han jobbet i. Til alt hell hadde firmaet maillenker til de ansatte. Og mail var nok bedre enn å ringe, tross alt. I telefonen var det fare for at hun bare ville høres gal ut. For hvordan forteller man noe sånt uten å virke helt sprø? Det krevde som sagt tre forsøk selv i tekst. Ulempen er at hun nå pent må vente på at han svarer.

Hun kan brevet fra moren utenat nå. Men hun tar det opp fra sofabordet og leser det likevel. Det siste avsnittet leser hun flere ganger.

Jeg må be deg om å være forsiktig. Du må regne med at de vet hvem du er. Når de finner ut at du har snakket med David Lund, og dette er menn som er gode til å finne ut sånt, vil de forstå at du vet. Du må komme dem i forkjøpet. De vil komme etter deg.

Men ingen navn. Ingen konkret person som hun bør være på vakt mot. Noe som betyr at Paulina må gå ut fra at alle hun ser, kan være ute etter henne. Paulina skrev til David at hun vet noe. Spørsmålet er hvem flere som kan vite. Hvem som følger med på henne.

Som kanskje ser henne akkurat nå.

Laptopen har allerede en liten klistrelapp som dekker over kameraet. Men hun er ikke sikker på om det holder. Det finnes flere måter å overvåke folk på. Isobel, bestevenninnen hennes, pleier å si at Paulina har en dragning mot det dramatiske. Isobel har antakelig rett.

Men det betyr ikke at ingen iakttar henne.

Hun ser ut gjennom vinduet, ned på strømmen av mennesker som er på vei til jobben eller skolen. Morgenrushet er i gang. Alle er i bevegelse. Men så ser hun en mann i grå frakk, som går mye saktere enn de andre. Da han passerer bygningen hennes, kikker han opp. Som om han leter etter noe. Paulina rygger refleksmessig tilbake.

Fanken også.

Hun skulle ikke ha sendt mailen. Paulina kan ikke unngå å føle at hun har satt noe stort i bevegelse. Noe stort, og veldig farlig. Som ikke vil være mulig å stoppe.


 

Kreskin sender David et blikk som er så fullt av tilgjort lidelse at David må le. De store øynene tilhører en fransk bulldogg, grå med hvite tegninger på magen, som ser det som sin livsoppgave å forlange Davids udelte oppmerksomhet. Noe David vanligvis mer enn gjerne gir ham. Men for øyeblikket sitter han ved kjøkkenbordet og drikker morgenkaffen sin, samtidig som han fingrer med en lapp. Den ventet på ham på kjøkkenbordet da han sto opp.

Navnet hans står skrevet på forsiden med brunt blekk. Uvanlig farge, men desto mer elegant. Lappen må være fra Florence. Normalt kommuniserer de via chattefunksjonen i appen, hun kunne ha skrevet til ham der. Men det gjorde hun ikke. Hun tok seg tid. Skrev for hånd. Han liker det. Men i dag av alle dager? Hun kan umulig vite at det er en spesiell dag i dag. Hvis han ikke tilfeldigvis sa noe om det i går?

Kreskin står på bakbeina med forlabbene på låret til David, tydelig misfornøyd. David tar lappen i begge hender, nesten andektig, og bretter den ut. Det står bare fire ord:

Hvis du trenger meg.

Og etter det et telefonnummer. Han leser det høyt for hunden, som virker moderat imponert.

«Du kan ikke være sur fordi hun ikke visste hvilken dag det er i dag,» sier David. «Florence er en høyt ansett advokat. Tiden hennes er utrolig dyrebar og ikke noe hun bruker på hvem som helst. Hun er ikke kvinnen som ville komme på den tanken å gi telefonnummeret sitt til en vanlig dødelig. Og likevel …»

Likevel ligger det der, i hånden hans. Nummeret til Florence, som beroliget ham da han var urolig om natten. Florence som ikke sa ha det da hun gikk.

Hvis du trenger meg.

Kreskin bjeffer skarpt og klarer å høres så vel tissetrengt som forsmådd ut.

«Vil du ut?» sier David og legger fra seg lappen.

Hunden begynner å fyke mellom veggene som en gummiball på ecstasy, og det lidende blikket blir byttet ut med et som tydelig erklærer at hvis David ikke oppfyller løftet sitt innen et halvt minutt, er putene i sofaen på stua en saga blott.

«Jeg må bare kle på meg først,» sier han til Kreskin. «Vi vil jo ikke skremme noen barn.»

Som programmerer har David den luksus å jobbe hjemme de fleste dager i uka. Det gjør at Kreskin ofte får ekstra lange lufteturer. Det innebærer også at David tilbringer en stor del av dagen i morgenkåpe. Kreskin bråstopper og gir fra seg et nytt irritert bjeff. Så piler han ut i gangen og henter båndet sitt for å få litt fortgang i det hele, mens David går inn på soverommet og tar på seg bukse og T-skjorte. Han hørte at Florence tok en dusj klokka fem i morges før hun gikk, men selv føler han seg fortsatt klissen etter nattens mareritt.

Da han kommer ut i gangen igjen, venter Kreskin med båndet i munnen. David åpner utgangsdøra og får høstmorgenens kjølige vinder i ansiktet, samtidig som Kreskin kaster seg ut på gressplenen som om han var skutt ut av en kanon. Telefonen ringer mens David låser etter dem. Han setter airpodsene sine i ørene og begynner å gå ned mot Vallentuna handlesenter.

«Ja, det er David?» svarer han.

«Hei, David. Det er Ellen.»

David er taus i et par sekunder. Han hadde selvfølgelig visst at hun kom til å ringe. Likevel blir han oppskaket over lyden av stemmen hennes. Han trekker pusten dypt.

«Hei, Ellen,» sier han og prøver å holde stemmen stødig.

Moren hans har alltid hatet å bli kalt mor. Så lenge han kan huske, har hun krevd å bli tiltalt med fornavn. «Jeg er en person, ikke en funksjon,» erklærte hun for ham en gang. Det er et av hans tidligste minner. Da hadde han nettopp begynt i sjuende.

«Ja, gratulerer, da, David,» sier hun i telefonen. «Enda et år.»

«Takk.»

Det blir stille igjen. Kreskin drar i båndet, og David setter opp farten. Han ser på klokka. Rett over åtte. Konditoriet har nettopp åpnet.

«Ikke noe mer?» sier han etter en stund. «Du vil ikke vite hva jeg har gjort siden sist, hvordan det går med jobben eller noe sånt?»

«Hvorfor skulle jeg det?» sier moren.

Overraskelsen i stemmen hennes er oppriktig. Han vet ikke hvorfor han trodde det skulle være noe annerledes denne gangen. Forholdet deres har vært begrenset til de mest overfladiske høfligheter så lenge han kan huske, og han har for lengst lært ikke å bli såret av hennes manglende evne til å uttrykke noen varmere følelser, eller for den saks skyld interesse, overfor andre. Men han kan ikke unngå å ønske at det bare én gang var annerledes. At hun sa: Hei, David, jeg er moren din, og jeg elsker deg, min eneste sønn. Han kunne like gjerne ønske fred på jord, og at enhjørninger var ekte. Han er nokså sikker på at moren burde fått en diagnose og en eller annen form for medisinsk terapi. Et øyeblikk vurderer han å nevne mailen han har fått i løpet av natten, der noen ville diskutere personlige ting om henne. Men han kan ikke se at hun ville bry seg.

«Nei, ingen spesiell grunn,» sier han. «Takk for at du ringte.»

Noen minutter senere går han og Kreskin inn på Vallentuna Konditori. Det lukter deilig av de ferske bakervarene i glassmonteren. Noen morgenfriske pensjonister har allerede slått seg ned med kaffekoppene sine ved bordene, men ellers er han og hunden alene.

«Jeg vil gjerne ha en sånn cupcake med sjokolade og rosa glasur,» sier han til damen bak disken og peker på et bakverk som ser ut til å inneholde et årsforbruk av sukker. «Jeg har bursdag i dag.»


 

Florence stanser i trappeoppgangen i Linnégatan rett før hun åpner døra til kontoret. «Tapper, Alho og Siöö» står det på messingskiltet. Hun stryker med fingrene over navnet, kjenner rillene i bokstavene og minner seg selv på å være takknemlig, ikke å ta noe for gitt. Skiltet var en gave fra søsknene hennes. De forstår kanskje ikke alle livsvalgene hennes, men når det virkelig gjelder, støtter de henne hundre prosent. Det var mange andre som flirte bak ryggen på henne da hun startet advokatbyrået. Og ikke bare bak ryggen på henne, for den saks skyld. Overraskende mange av dem hun hadde sett som bransjekolleger, uttrykte helt åpent sin misnøye. For ikke å si hån.

Tydeligvis var det upassende at hun var fullstendig uinteressert i golf, ikke eide en eneste humidor og på toppen av det hele ikke engang var mann. De fleste hadde nok regnet med at hun ville kompensere for sine åpenbare svakheter ved å knytte til seg mer kompetente – det vil si mannlige – deleiere. Etterdønningene fra sjokket da hun inngikk partnerskap med ytterligere to kvinner og – som om ikke det var nok – også rappet de fleste klientene sine fra de større byråene, har ennå ikke lagt seg i bransjen. Alt det kunne hun tåle. Men det hun ikke var forberedt på, var at hennes største kritiker skulle være hennes egen mann. I begynnelsen prøvde hun å overbevise seg selv om at Graysons misunnelse bare var uttrykk for en form for usikkerhet som egentlig var ganske søt. Det er sprøtt hvor langt man er villig til å lyve for seg selv for å beholde en relasjon.

Hun pusser skiltet med jakkeermet. Det er hennes, og hun har kjempet for det. Drit i alle andre. Så åpner hun døra og går inn på kontoret.

Da hun kommer inn, nikker hun til Jennifer, praktikanten, som skynder seg forbi med noe presserende, men likevel stolt i blikket. Slik det skal være. Så holder Florence på å miste posen med lunsjen hun har kjøpt med seg da hun nesten kolliderer med Anna Alho, som kommer i full fart fra motsatt retning. Anna er lettere andpusten, og en hårtust har løsnet fra det ellers så perfekt oppsatte håret.

«Så travelt du har det, da,» sier Florence og smiler.

«Ja, Zoom-møtet med London trakk i langdrag, de er morgenfriske, de britene, så nå er jeg sent ute til et annet digitalt møte, og …»

Anna blir stille og mønstrer Florence fra topp til tå. Blikket stanser på den lett skrukkete blusen under jakken.

«Noen hadde bortekamp i går,» sier hun på det som fortsatt er den vakreste finlandssvensken Florence noen gang har hørt. «Jeg har en steamer inne hos meg hvis du trenger å glatte ut den der.»

Jamela Siöö, den tredje deleieren, lener seg ut gjennom en døråpning med en telefon mot øret. Hun hever øyenbrynene mot Florence og gir henne tommel opp. Florence begynner å le. Hvis hun noen gang har tvilt på beslutningen om hvordan byrået skal drives, trenger hun bare å treffe Anna og Jamela for å vite at hun gjorde det rette. Menn kan dra til helvete. Hun klarer seg aldeles utmerket uten dem.

«Takk,» sier hun til Anna. «Men jeg skal ikke treffe noen i dag.»

«Kanskje ikke IRL,» sier Anna. «Men det er din tur til å stå for dagens livesending på Instagram.»

Florence himler med øynene. Det hadde hun helt glemt. Én gang i uka har de en session på Instagram med spørsmål og svar. Populariteten har vært over all forventning. Så vel kolleger som studenter pleier å kikke innom og stille alle mulige slags spørsmål. Og i dag er det Florences tur til å ta seg av sendingen.

«Hvem var det som kom med det geniale forslaget at byrået måtte være på sosiale medier?» sier hun og sukker.

«Det var du,» sier Anna og smiler skjevt. «Du får sette kameraet på lang avstand. Flaks at du ikke har noen andre møter, i hvert fall.»

«Apropos møter, var ikke du sent ute til et?»

Anna sperrer opp øynene og mumler noen banneord før hun skynder seg til kontoret sitt. Florence går ut på kjøkkenet for å hente en kopp kaffe da det plinger inn en SMS på telefonen hennes. Det er Philomene som minner henne om Adams tiårsbursdag på søndag. Som om Florence skulle ha glemt det. Ikke nubbsjans. Hun elsker nevøen sin. Men hun kan ikke fatte at han alt er ti år. Hvor blir tiden av, og alt det der. Gaven hans er i alle fall pakket inn allerede og venter på å bli levert til det mest sjarmerende barnet hun kjenner.

På veien til kjøkkenet legger hun konvolutten til Grayson i bunken med utgående post.

